Raksha Bandhan Box office Collection Day 5: बॉलीवुड फिल्मों के लिए साल 2022 अच्छा साबित नहीं हुआ और गिनी चुनी फिल्मों के अलावा सभी फिल्में पर्दे पर फ्लॉप साबित हुई। बॉलीवुड एक्टर अक्षय कुमार की 11 अगस्त को रिलीज हुई फिल्म रक्षा बंधन की कमाई सोमवार को काफी गिर गई। 5 दिन में यह फिल्म 35 करोड़ का आंकड़ा नहीं छू पाई। फिल्म रक्षा बंधन की कहानी कनिका ढिल्लों ने लिखी है। कनिका ने सीएए (CAA) को लेकर ट्वीट किया था और इस पुराने ट्वीट का स्क्रीनशॉट काफी वायरल हुआ जिसमें उन्होंने लिखा था- हम कागज नहीं दिखाएंगे। वहीं अक्षय कुमार के शिवरात्रि पर किए गए ट्वीट के बाद लोगों ने इस फिल्म का विरोध किया।
लोगों के विरोध का असर इस फिल्म के कलेक्शन पर देखने को मिल रहा है। इस फिल्म की सोमवार को कमाई काफी कम रही। आनंद एल राय के निर्देशन में बनी इस फिल्म में अक्षय कुमार के अपोजिट भूमि पेडनेकर हैं जबकि उनकी बहन के रोल में एक्ट्रेस सादिया खतीब, सहजमीन कौर, दीपिका खन्ना और स्मृति श्रीकांत हैं। फिल्म की कहानी एक ऐसे मिडिल क्लास भाई के इर्द-गिर्द घूमती है, जो जीवन की परेशानियों और अपनी बहनों की जिम्मेदारी उठाता नजर आता है। वहीं उसकी अपनी शादी भी अधर में लटकी हुई है।
ऐसा रहा कलेक्शन
अक्षय कुमार की फिल्म 'रक्षा बंधन' के सामने आ रहे आंकड़ों के मुताबिक, फिल्म ने पहले दिन रक्षा बंधन ने 8.20 करोड़ रुपये कमाए थे, जबकि दूसरे दिन इसकी कमाई 6.40 करोड़ रुपये ही रह गई। फिल्म ने तीसरे दिन 6.51 करोड़ रुपए के का कलेक्शन किया और अब चौथे दिन 'रक्षा बंधन' की कमाई 7.05 करोड़ हुई है। 70 करोड़ के बजट में बनी इस फिल्म की पांचवे दिन की कमाई 6.31 करोड़ रही है। इस तरफ फिल्म की कुल कमाई अभी 34.47 ही हो पाई है।